25/09/2009 | Administración LocalMunicipal
Malpica de Bergantiños
Recadación
Bases do IV certame de poesía erótica Illas Sisargas

“Bases da convocatoria do IV certame de poesía erótica “Illas Sisargas”. Dando continuidade ao que xa se está a convertir nunha tradición na convocatoria poética en lingua galega, O Concello de Malpica de Bergantiños convoca o IV certame de poesía erótica “Illas Sisargas”, de acordo coas seguintes: B A S E S PRIMEIRA. Poderán optar ao premio tódolos autores de calquera nacionalidade, que presenten obras inéditas de temática erótica e non premiadas con anterioridade, escritas en lingua galega, agás os que xa fosen premiados en edicións anteriores. SEGUNDA. O Concello de Malpica de Bergantiños estable un premio único e indivisible dotado con 1.500 €. A Asociación Cultural Caldeirón, coorganizadora do certame publicará a obra premiada, reservándose durante un prazo de dezaoito meses os dereitos de editala, e entregará ao gañador trinta exemplares. TERCEIRA. As obras que serán de temática erótica, terán unha extensión inferior a seiscentos versos, e presentaranse por triplicado, en exemplares separados, en tamaño DIN A4, por unha soa cara, numerados, grampados ou encadernados. As obras presentaranse baixo un título e un lema, achegados de plica na que conste o título e o lema no seu exterior e contendo no interior o nome e apelidos do autor, o seu enderezo, nacionalidade e número de teléfono. CUARTA. O prazo de admisión de orixinais remata o día 15 de outubro de dous mil nove, e deberán enviarse ó Concello de Malpica de Bergantiños Avda. Emilio González López, 1, 15113 Malpica de Bergantiños, indicando no sobre “IV premio de poesía erótica Illas Sisargas”. QUINTA. O xurado estará presidido por un representante do Concello de Malpica proposto e nomeado polo alcalde-presidente do Concello de Malpica de Bergantiños, un representante da Asociación Cultural Caldeirón proposto polo presidente desta entidade e nomeado polo alcalde-presidente do Concello de Malpica de Bergantiños e o gañador/a do certame inmediatamente anterior a esta convocatoria, nomeado polo alcalde-presidente do Concello de Malpica de Bergantiños quen poderá ser substituído por outra persoa no caso de que, non lle fose posible acepta-la súa participación; actuará como secretario o da corporación ou funcionario no que delegue. A composición do xurado farase pública con anterioridade á súa reunión, co fin de que se poidan interpor, se é o caso, os recursos legais pertinentes. SEXTA. Os participantes terán a obriga de comunicar ó Concello de Malpica de Bergantiños a concesión de calquera premio que obteña a obra presentada, no momento no que esta situación se produza, o que dará lugar á súa exclusión do concurso. O xurado actuará en pleno, en sesión a ser posibel única, sendo necesaria a asistencia dos dous tercios dos seus membros. As deliberacións serán secretas e delas redactarase a acta correspondente. O premio poderá ser declarado deserto ou compartido “ex aequo” por varios autores/as se o xurado o estima conveniente e a súa proposta será obxecto de resolución do alcalde-presidente do Concello de Malpica, que é o órgano competente para resolve-lo premio. A decisión do xurado terá lugar no mes de novembro de 2009 e darase a coñecer nos distintos medios de comunicación, no marco da Cea das Letras, na cal deberá estar presente o gañador do certame. A plica correspondente á obra que resulte finalista poderá ser aberta polo secretario do xurado co fin de que, se o seu autor o permite, poida darse a coñece-lo nome do finalista. SÉTIMA. Non se manterá correspondencia sobre as obras presentadas. Agora ben, os interesados poderán retirar das oficinas do Concello de Malpica, Departamento de Educación e Cultura, as obras non premiadas no mes seguinte ao fallo do xurado a partir do día seguinte serán destruídas. OITAVA. A participación nesta convocatoria supón a total aceptación destas bases.” Malpica de Bergantiños 26 de setembro de 2009. O alcalde José Ramón Varela Rey